රක්ෂිත බන්ධනාගාර ගතව සිටි ශ්‍රී පාද භාරකාර ගල්ලෙනගොඩ රජමහ විහාරාධිපති දම්පහළ ශීලානන්ද හිමියෝ රුපියල් ලක්‍ෂ 10 ක ශරීර ඇපයක් හා රුපියල් 3000/- ක මුදල් ඇපයක් මත මහනුවර අතිරේක මහේස්ත්‍රාත් තනූජා ජයතුංග මහත්මිය විසින් ඊයේ (06) මුදාහරිනු ලැබීය.ශ්‍රීපාදස්ථානයේ ඓතිහාසික උඩමළුවේ වීදුරු චෛත්‍යයක් ඉදිකිරීමට සත් පියුම් නමින් පිහිටුවන ලද පදනමකට ඒ සඳහා මුදල් එකතු කිරීමට ආධාර අනුබල දීම දම්පහළ හිමියන්ට එල්ල වී ඇති චෝදනාව වෙයි.මෙලෙස එකතු කර ගත් රුපියල් කෝටියකට ආසන්න මුදලක් පිළිබඳ කිසිදු පැහැදිලි විගණනයක් සිදු නොවීම හේතුවෙන් විශාල වංචාවක් සිදුව ඇති බවට ජාතික සම්පත් සුරැකීමේ සංවිධානයේ සභාපති කොළොන්නේ සිරිසුමන විජය හිමියෝ මහනුවර පොලිසියේ වංචා විමර්ශන ඒකකයට පැමිණිල්ලක් ඉදිරිපත් කැර තිබිණි.ඇප මත මුදාහරින ලද දම්පහළ ශීලානන්ද හිමියන්ට අද (07) අධිකරණයේ පෙනී සිටින ලෙස ද මහේස්ත්‍රාත්වරිය නියෝග කළාය.මෝසමක් මගින් නීතිඥ මතීෂ සෙනවිරත්න හා චන්න ගලප්පත්ති යන මහත්වරු නඩුව යළි කැඳවනු ලද අතර දම්පහළ හිමියන්ට ඇප ලබා දීමට වංචා විමර්ශන ඒකකයේ නිලධාරීන් විරෝධය පළ නොකළහ..